Diari Oficial de la Generalitat Valenciana


Sumari del DOGV 4782, del 24-06-2004 (2004/6408)

Informació pública de les bases i la convocatòria de proves selectives per a proveir una plaça d'assistent social.
------------------------------------------------------------------------------------------------------------------

### Dades del document

Número de DOGV
:   4782

Data del DOGV
:   24-06-2004

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2004/6408


Data del document
:   11-05-2004

Organisme emissor
:   Ajuntament de Torrevieja

Tipus de document
:   Convocatòria

Descriptors 

:   * Torrevieja
    * treballador social
    * concurs administratiu
    * administració local

Informació pública de les bases i la convocatòria de proves selectives per a proveir una plaça d'assistent social. [2004/F6408]
  
Pedro Hernández Mateo, alcalde president de l'Ajuntament de Torrevieja, fa saber:
  
Que per mitjà del Decret d'esta Alcaldia de data 11 de maig del 2004, es van aprovar les bases i convocatòria de proves selectives per a proveir una plaça d'assistent social, vacant en la plantilla de personal funcionari d'este ajuntament, i inclosa en l'oferta pública d'ocupació de l'any 2000. Se'n transcriuen a continuació les bases íntegres:
  
«Bases i convocatòria de proves selectives per a proveir una plaça d'assistent social, vacant en la plantilla de personal funcionari d'este ajuntament, i inclosa en l'oferta publica d'ocupació de 2000
  
1. Objecte de la convocatòria
  
1.1. L'objecte de la present convocatòria de proves selectives és la provisió d'una plaça d'assistent social, vacant en la plantilla de personal funcionari d'este ajuntament, i inclosa en l'oferta pública d'ocupació per a l'any 2000.
  
1.2. Esta plaça esta classificada en l'escala d'administració especial, subescala tècnica, classe tècnic mitjà, grup B, d'acord amb la titulació exigida per al seu ingrés.
  
Està dotada amb les retribucions bàsiques establides per al grup B, i les complementàries que corresponguen de conformitat amb la legislació vigent i acords municipals.
  
1.3. La provisió d'esta plaça s'efectuarà per mitjà del sistema selectiu d'oposició lliure.
  
2. Condicions dels aspirants
  
2.1. Per a prendre part en esta convocatòria, els aspirants, hauran de reunir els següents requisits:
  
a) Ser espanyol; o nacional d'un dels restants estats membres de la Unió Europea; o d'aquells estats a què els siga d'aplicació la lliure circulació de treballadors segons els tractats internacionals celebrats per la Comunitat Europea i ratificats per Espanya; o ser cònjuge d'algun dels casos anteriors, sempre que no estiguen separats de dret, així com els seus descendents i els del seu cònjuge, sempre que no estiguen separats de dret, menors de 21 anys o majors de la dita edat que visquen a les seues expenses.
  
b) Tindre complits 18 anys d'edat i no excedir d'aquella en què falten 10 anys per a la jubilació forçosa per edat.
  
c) Estar en possessió del títol de Diplomat en Treballs Socials, o equivalent.
  
d) No patir malaltia o defecte físic que impedisquen l'acompliment de les corresponents funcions.
  
e) No haver sigut separat per mitjà d'expedient disciplinari del servici a l'estat, a les comunitats autònomes o a les entitats locals, ni trobar-se inhabilitat per a l'exercici de les funcions públiques, ni sotmés en causa d'incapacitat específica previst en la legislació vigent.
  
2.3. Totes les condicions enumerades hauran de complir-se pels aspirants l'últim dia en què finalitze el termini de presentació d'instàncies, excepció feta de les detallades en la lletra e), que hauran de referir-se al moment de terminació de les proves selectives amb la publicació de la llista d'aprovats.
  
3. Instàncies
  
3.1. Les instàncies per a sol·licitar prendre part en les proves selectives convocades, es dirigiran a l'alcalde president de l'ajuntament, acompanyades del justificant d'haver ingressat en la Depositaria Municipal la quantitat de 12 euros en concepte de drets d'examen.
  
3.2. Es presentaran dins del termini de 20 dies naturals, comptats a partir del següent a la publicació de l'anunci d'esta convocatòria en el Boletín Oficial del Estado, en el Registre General d'este ajuntament, o en la forma que determina l'article 38 de la Llei 30/1992, de Règim Jurídic de les Administracions Públiques i del Procediment Administratiu Comú.
  
3.3. Els sol·licitants manifestaran en les seues instàncies que reunixen totes i cada una de les condicions exigides en la base 2, referides a la data en què acabe el termini de presentació d'estes, i que es comprometen a prestar el jurament o promesa previngut en el Reial Decret 707/1979.
  
4. Admissió d'aspirants
  
4.1. Finalitzat el termini de presentació d'instàncies, la Presidència de la corporació aprovarà la llista provisional d'aspirants admesos i exclosos, que es farà pública en el Butlletí Oficial de la Província d'Alacant i serà exposada en el tauler d'edictes de la corporació, i es concedirà un termini de 15 dies per a reclamacions, segons que establix l'article 71 de la Llei 30/1992. Les dites reclamacions, si n'hi ha, seran acceptades o rebutjades en la resolució per la qual s'aprove la llista definitiva, que serà feta pública, així mateix, en la forma indicada.
  
4.2. L'anterior s'entén sense perjuí del que disposa l'article 71 del mencionat text legal, quant a esmena de defectes.
  
5. Tribunal Qualificador
  
5.1. El Tribunal Qualificador estarà constituït en la següent forma:
  
- President: l'alcalde president, o membre de la corporació en qui delegue.
  
- Vocals:
  
· Un representant del Consell de la Comunitat Autònoma Valenciana.
  
· Un representant del professorat oficial.
  
· Un funcionari de carrera designat per la corporació.
  
· El cap del respectiu servici o, si no n'hi ha, un tècnic designat per la corporació.
  
· Un representant designat per la Junta de Personal d'este ajuntament.
  
- Secretari: el de la corporació o funcionari en qui delegue, amb veu i vot.
  
5.2. La designació dels membres del tribunal, titulars i suplents, es farà pública en el Butlletí Oficial de la Província d'Alacant i en el tauler d'edictes de la corporació.
  
5.3. El tribunal no podrà constituir-se ni actuar sense l'assistència de més de la meitat dels seus membres, titulars o suplents.
  
5.4. Els membres del tribunal hauran d'abstindre's de formar-ne part, quan concórreguen les circumstàncies previstes en l'article 28 de la Llei 30/1992 o en l'article 13.2. del Reial Decret 364/1995, de 10 de març.
  
5.5. Els aspirants podran recusar als membres del tribunal en els termes establits en l'article 29 de la Llei 30/1992.
  
5.6. El tribunal no podrà aprovar ni declarar que han superat les proves selectives un nombre d'opositors superior al de les places convocades.
  
5.7. El tribunal podrà disposar la incorporació als seus treballs d'assessors especialistes per a la celebració de les proves, en els termes previstos en el Real Decret 364/1995, de 10 de març.
  
5.8. El tribunal es classifica en la categoria segona, als efectes establits en el Reial Decret 462/2002, de 24 de maig, sobre indemnitzacions per raó del servici.
  
5.9. Les tres quintes parts dels membres del tribunal, tindran coneixement escrit i oral del valencià, segons es disposa en l'article únic de l'Orde de 17 de juliol de 1989, de la Conselleria d'Administració Pública de la Generalitat Valenciana.
  
5.10. El tribunal podrà disposar la incorporació a la present convocatòria d'assessors especialistes que asseguren la possibilitat de realitzar totes les proves en valencià, segons es disposa en l'article únic de l'orde abans citada.
  
5.11. La totalitat dels membres del tribunal haurà de posseir un nivell de titulació igual o superior a l'exigit per a l'ingrés en el cos o escala que es tracte, segons disposa el Reial Decret 364/1995, de 10 de març.
  
6. Desenrotllament i publicitat de les proves
  
6.1. Les bases, una vegada aprovades per Decret d'Alcaldia, es publicaran íntegres en el Butlletí Oficial de la Província d'Alacant i en el Diari Oficial de la Generalitat Valenciana. L'anunci extractat de la convocatòria es publicarà en el Boletín Oficial del Estado.
  
6.2. Tots els anuncis de tràmits posteriors es publicaran en el Butlletí Oficial de la Província d'Alacant, tal com es concreta en els distints epígrafs d'estes bases i excepte el que disposa l'apartat 6.5 següent.
  
L'anunci de la convocatòria, les bases i tots els altres anuncis relatius al desenrotllament d'estes proves es publicaran també en el tauler d'edictes de l'ajuntament, com a informació complementària de l'anterior, si bé els terminis es computaran a partir de la respectiva inserció en els butlletins oficials.
  
6.3. Els exercicis de les proves no podran començar fins transcorreguts dos mesos des de la data en què aparega publicat l'anunci de la convocatòria en el Boletín Oficial del Estado.
  
6.4. Tenint en compte el que s'ha esmentat, el començament del primer exercici s'anunciarà en el Butlletí Oficial de la Província d'Alacant, amb 15 dies d'antelació, com a mínim, i expressant l'anunci el dia, hora i lloc en què haurà de celebrar-se.
  
6.5. El començament dels restants exercicis s'anunciarà només en el tauler d'edictes de l'ajuntament i del local on s'haja celebrat la prova precedent, i haurà de transcórrer entre la celebració de l'un i l'altre exercici un termini mínim de 72 hores i fer-se públic l'anunci de començament amb una antelació mínima de 24 hores.
  
6.6. Els opositors seran convocats per a cada exercici en crida única, excepte casos de força major, degudament justificats i apreciats lliurement pel tribunal.
  
6.7. L'orde d'actuació dels opositors, en aquells exercicis que no permeten l'actuació simultània de tots ells, s'iniciarà alfabèticament pel primer de la lletra que resulte determinada en el sorteig que se celebre a estos efectes.
  
7. Sistema de selecció
  
La selecció dels aspirants es portarà a terme per mitjà d'oposició lliure, amb tres exercicis de caràcter obligatori i eliminatori.
  
7.1. Primer exercici: Consistirà a desenrotllar per escrit, durant un període màxim de dos hores, dos temes extrets a l'atzar immediatament abans de celebrar-se l'exercici, que seran un de l'annex I i un altre de l'annex II, entre els compresos en el temari d'esta convocatòria. Es valoraran els coneixements sobre els temes exposats.
  
7.2. Segon exercici: Consistirà a exposar oralment, durant un temps màxim de 50 minuts, cinc temes extrets a l'atzar immediatament abans de celebrar-se l'exercici, que seran tres de l'annex I i dos de l'annex II, entre els compresos en el temari d'esta convocatòria.
  
7.3. Tercer exercici: Es desenrotllarà per escrit, durant un període màxim de dos hores i consistirà a redactar un informe o fer un estudi sobre un supòsit elegit a l'atzar, entre els tres que plantejarà el tribunal immediatament abans del començament de l'exercici, relatius a tasques la realització de les quals els correspon i compresos en l'annex I d'esta convocatòria.
  
En este exercici es valorarà el plantejament, exposició i conclusions, així com el coneixement i adequada aplicació de la normativa vigent.
  
7.4. A la terminació de cada una de les proves escrites, els opositors llegiran el seu respectiu exercici davant del tribunal en la sessió o sessions que a l'efecte siguen necessàries.
  
Conclosa l'exposició, el tribunal podrà dialogar amb l'aspirant, sobre matèries objecte d'estos i demanar-li qualssevol altres explicacions complementàries.
  
8. Qualificació
  
8.1. Els tres exercicis de què consta esta oposició són obligatoris i eliminatoris. El resultat i qualificació de cada un es farà públic en el local en què tinguen lloc les proves i en el tauler d'anuncis de l'ajuntament, al mateix temps que s'anuncie el lloc, dia i hora de celebració del següent exercici.
  
8.2. Els exercicis seran qualificats de 0 a 10 punts, i seran eliminats els opositors que no aconseguisquen un mínim de 5 punts, en cada un d'ells.
  
8.3. El nombre de punts que podran ser atorgats per cada membre del tribunal en cada exercici serà de 0 a 10 punts.
  
8.4. Les qualificacions es determinaran sumant els punts atorgats pels distints membres del tribunal i dividint el total pel nombre d'assistents d'aquell.
  
8.5. La qualificació final estarà determinada per la suma dels punts obtinguts en cada un dels exercicis.
  
8.6. El tribunal farà pública la relació d'aprovats que hagen obtingut la major qualificació final, i no podran sobrepassar estos el nombre de places convocades.
  
9. Relació d'aprovats, presentació de documents i nomenament de funcionaris
  
9.1. Acabada la qualificació dels aspirants, el tribunal publicarà la llista amb l'únic aprovat i elevarà la citada relació a l'autoritat competent per a fer el nomenament, com a funcionari en propietat.
  
9.2. Els opositors aprovats presentaran en la Secretaria General de la corporació, dins del termini de 20 dies naturals, a partir de la publicació de la llista d'aprovats, els documents acreditatius de les condicions que per a prendre part en les proves s'exigixen en la base segona, a saber:
  
a) Certificat de naixement, que podrà suplir amb la fotocòpia del seu document nacional d'identitat (este últim haurà de presentar-se acompanyat de l'original per a la seua compulsa).
  
b) Còpia autentificada o fotocòpia (que haurà de presentar-se acompanyada de l'original per a la seua compulsa) del títol que posseïsca, entre els exigits en l'apartat 2.1.c), o justificant d'haver abonat els drets per a la seua expedició. Si estos documents estigueren expedits després de la data en què va expirar el termini de presentació d'instàncies, hauran de justificar el moment en què van concloure els seus estudis.
  
c) Certificat mèdic acreditatiu de no patir malaltia o defecte físic que impossibilite el normal exercici de la funció. Este certificat haurà de ser expedit per l'organisme públic corresponent d'àmbit provincial.
  
d) Declaració jurada de no haver sigut separat per expedient disciplinari del servici de l'estat o de l'administració autònoma o local, ni trobar-se inhabilitat per a l'exercici de les funcions públiques.
  
e) Declaració jurada de no trobar-se sotmés a causa d'incapacitat específica prevista en la legislació vigent i que faria nul el seu nomenament conforme al que establix l'article 136 del Reial Decret Legislatiu 781/1986.
  
9.3. Qui tinguera la condició de funcionari públic estarà exempt de justificar documentalment les condicions i requisits ja demostrats per a obtindre el seu anterior nomenament, i haurà de presentar certificat del ministeri, comunitat autònoma, corporació local o organisme públic del que depenga, com també acreditar la seua condició i totes les circumstàncies que consten en el seu expedient personal.
  
9.4. Qui dins del termini indicat i excepte casos de força major, no presentara la documentació, o de l'examen d'esta es deduïra que manca d'algun dels requisits assenyalats en la base segona, no podrà ser nomenat, i quedaran anul·lades totes les seues actuacions, sense perjuí de la responsabilitat en què poguera haver incorregut per falsedat en la instància.
  
9.5. Una vegada complit per l'aspirant proposat el que establix anteriorment, el tribunal elevarà proposta de nomenament com a assistent social a l'òrgan municipal competent, que procedirà a efectuar el nomenament corresponent.
  
El nomenat haurà de prendre possessió de la plaça d'assistent social en el termini de 30 dies hàbils a comptar del següent al dia en què li siga notificat el nomenament.
  
Si no prenen possessió en el termini assenyalat, sense causa justificada, quedaran en la situació de cessants.
  
10. Incidències
  
10.1. El tribunal queda facultat per a resoldre els dubtes que es presenten i prendre els acords necessaris per al bon orde d'esta convocatòria, en tot allò no previst en estes bases.
  
10.2. La convocatòria, les seues bases i tots els actes administratius que es deriven d'esta i de l'actuació del tribunal, podran ser impugnats pels interessats, en els casos i en la forma establits en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
11. Legislació aplicable
  
En tot allò no previst en les presents bases cal ajustar-se al que disposa la Llei 7/1985, de 2 d'abril; Llei 30/1984, de 2 d'agost; Llei 30/1992, de 26 de novembre; Reial Decret Legislatiu 781/1986, de 18 d'abril; Reial Decret 364/1995, de 10 de març; Decret Legislatiu de 24 d'octubre de 1995, del Consell de la Generalitat Valenciana, pel qual s'aprova el Text Refós de la Llei de la Funció Pública Valenciana, i la resta de disposicions complementàries vigents.
  
ANNEX I
  
Tema 1. El treball social. Concepte. Evolució històrica i situació actual. Conceptes generals sobre benestar social.
  
Tema 2. El treball social en el conjunt de les ciències socials. Principis, objectius i funcions del treball social.
  
Tema 3. Metodologia del treball social.
  
Tema 4. Les tècniques del treball social.
  
Tema 5. Investigació i planificació en el treball social.
  
Tema 6. Instruments de registre del treball social: història social i informe social. Característiques i finalitat d'estos.
  
Tema 7. Política de benestar social i qualitat de vida.
  
Tema 8. Els servicis socials: concepte i principis generals.
  
Tema 9. Organització i administració dels servicis socials. Ordenació dels servicis socials a la Comunitat Valenciana.
  
Tema 10. Els servicis socials d'atenció primària i servicis socials especialitzats.
  
Tema 11. Acció social municipal. Evolució de l'actuació social en ajuntaments. Organització dels servicis socials en l'administració local. Competències i prestacions.
  
Tema 12. Funcions i nivells d'actuació de l'assistent social en l'ajuntament. Camps d'intervenció.
  
Tema 13. Treball social individualitzat.
  
Tema 14. Treball social de grup.
  
Tema 15. Treball social des de l'ajuntament en relació amb la infància, la joventut i la família.
  
Tema 16. La Llei Orgànica 1/1996, de 15 de gener, de Protecció Jurídica del Menor.
  
Tema 17. Pla de mesures d'inserció social de la Comunitat Valenciana.
  
Tema 18. Treball social des de l'ajuntament en relació amb l'animació comunitària.
  
Tema 19. Treball social des de l'ajuntament en relació amb els disminuïts físics i psíquics.
  
Tema 20. Treball social des de l'ajuntament en relació amb la tercera edat.
  
Tema 21. La intervenció del treball social en les distintes àrees de marginació. Modalitats d'intervenció. Utilització de tècniques específiques.
  
Tema 22. La intervenció del treballador social en l'àrea de la dona. El maltractament. Situacions de crisi. Recursos específics.
  
Tema 23. L'àrea de salut mental: estructura i organització. Aspectes legals de la salut mental en els àmbits civil i penal. L'internament involuntari.
  
Tema 24. Conceptes bàsics de psicologia. Teories i processos psicològics bàsics.
  
Tema 25. Processos evolutius i de desenrotllament de la conducta en el medi social.
  
Tema 26. Teoria i processos psicosocials bàsics. Actituds. Psicologia de grups, organitzacions i masses. Tècniques psicosocials.
  
Tema 27. Psicologia de la intervenció social. Aplicació de conceptes, teories i pràctiques psicosocials als diversos col·lectius en què intervé el treballador social.
  
Tema 28. La personalitat. Concepte, estructura, dinàmica i evolució de la personalitat.
  
Tema 29. Psicologia evolutiva. Psicologia de les edats.
  
Tema 30. Psicologia social. Les masses. Moviment de masses.
  
Tema 31. Principis ètics i codi deontològic del treball social. El problema dels valors en la pràctica professional.
  
ANNEX II
  
Tema 1. La Constitució Espanyola de 1978. Principis generals.
  
Tema 2. Drets i deures fonamentals contemplats en la Constitució Espanyola de 1978.
  
Tema 3. La Corona. El poder legislatiu. El poder judicial.
  
Tema 4. El Govern i l'administració de l'estat.
  
Tema 5. Organització territorial de l'estat. Els estatuts d'autonomia: el seu significat. La Comunitat Valenciana i el seu Estatut d'Autonomia: estructura, contingut i principis generals dels títols 1 i 4. Les institucions d'autogovern. Competències: exclusives i d'execució i desenrotllament legislatiu. La Conselleria de Treball i Seguretat Social: organigrama. La Direcció General de Servicis Socials: funcions. Les direccions territorials de Servicis Socials.
  
Tema 6. Principis d'actuació de l'administració pública: eficàcia, jerarquia, descentralització, desconcentració i coordinació.
  
Tema 7. Sotmetiment de l'administració a la llei i al dret. Fonts del dret públic.
  
Tema 8. L'administrat. Col·laboració i participació dels ciutadans en les funcions administratives.
  
Tema 9. L'acte administratiu. Principis generals del procediment administratiu. Fases del procediment administratiu.
  
Tema 10. La responsabilitat de l'administració. La responsabilitat de les autoritats i funcionaris: administrativa, civil i penal.
  
Tema 11. La seguretat social. Sistema espanyol: legislació bàsica que regula el seu funcionament. Règim general: camp d'aplicació, cotitzacions. Règims especials.
  
Tema 12. Prestacions del règim general de la seguretat social. Assistència sanitària, jubilació, mort, supervivència, protecció a la família, servicis socials i assistencials. Els accidents de treball i malalties professionals.
  
Tema 13. Règim local espanyol. Principis constitucionals i regulació jurídica.
  
Tema 14. La província en el règim local. Organització provincial. Competències.
  
Tema 15. El municipi. El terme municipal. La població. L'empadronament.
  
Tema 16. Organització municipal. Competències. Altres entitats locals. Mancomunitats. Agrupacions. Entitats locals menors.
  
Tema 17. Ordenances i reglaments de les entitats locals. Classes. Procediment d'elaboració i aprovació. Relacions entre ens territorials. Autonomia municipal i tutela.
  
Tema 18. La funció pública local i la seua organització. La Secretaria. La Intervenció de Fons. La Depositaria de Fons. Idea general de les seues respectives funcions.
  
Tema 19. Drets i deures dels funcionaris públics locals. Dret de sindicació. Seguretat Social.
  
Tema 20. Els béns de les entitats locals. Els contractes administratius en l'esfera local. La selecció del contractista.
  
Tema 21. Intervenció administrativa local en l'activitat privada. Procediment de concessió de llicències. Procediment administratiu local. El registre d'entrada i eixida de documents. Requisits en la presentació de documents. Comunicacions i notificacions.
  
Tema 22. Competències municipals en matèria de sanitat, servici social i promoció i reinserció social. L'administració i la beneficència. El protectorat i el patronatge. El padró municipal de beneficència.
  
Tema 23. Funcionament dels òrgans col·legiats locals. Convocatòria i orde del dia: actes i certificats d'acords.
  
Tema 24. Els pressupostos locals. Règim jurídic de la despesa pública local. Hisendes locals: ingressos i ordenances fiscals.»
  
El que es publica íntegrament en el Butlletí Oficial de la Província d'Alacant, Diari Oficial de la Generalitat Valenciana i en el tauler d'edictes de la corporació, per a general coneixement dels interessats, així com un extracte en el Boletín Oficial del Estado. Tot això en compliment del que preveuen les bases que regixen esta convocatòria i a efectes igualment del que disposa la Llei 30/1992, de Règim Jurídic de les Administracions Públiques i del Procediment Administratiu Comú.